Вялікі чырвоны сабака Кліфард (фільм)

**«Вялі́кі чырвоны саба́ка Клі́фард»** () — канадзка-амэрыканская прыгодніцкая камэдыя 2021 году, зладжаная рэжысэрам Ўолтам Бэкерам, заснаваная на аднайменнай сэрыі дзіцячых кніг Нормана Брыдўэла. Галоўныя ролі выканалі Джэк Ўайтгол, Дарбі Кэмп, Тоні Гэйл, Сіена Гілары, Дэйвід Алан Грыр, Расэл Вон, Кенан Томпсан і Джон Кліз. Фільм прысьвечаны памяці Рычарда Робінсана, былога генэральнага дырэктара Scholastic, які памёр у чэрвені 2021 году. Як плянавалася, фільм павінен быў быць прадстаўленым на Таронтаўскім кінафэстывалі, а пасьля выйсьці ў кінатэатрах ЗША. Аднак, праз пандэмію каранавірусу канчатковая дата рэлізу была перанесеная на восень.

## Сюжэт
Эмілі Элізабэт Гаўард (Дарбі Кэмп) ёсьць вучаніцай 6-й клясы сярэдняе школы і жыве з сваёй маці Мэгі (Сіена Гілары) ў Нью-Ёрку. Эмілі рэгулярна падвяргаецца зьдзекам у школе, знаходзячы суцяшэньне ў сваім адзіным сябру Оўэне Ю (Ізаак Ван). Аднойчы Эмілі была вымушаная застацца на выходныя разам з сваім бязхатнім дзядзькам Кейсі (Джэк Ўайтгол), калі Мэгі вымушаная была выправіцца ў Чыкага.

Містэр Брыдўэл (Джон Кліз), уладальнік шатра выратаваньня жывёлаў на карнавале, знаёміць Эмілі з маленькім чырвоным шчанюком, чыю сям’ю выкралі сабакаловы. Ён кажа ёй, што шчанюк будзе павялічвацца ў памеры ў залежнасьці ад таго, колькі ейнай любові ён атрымае. Кейсі адмаўляе Эмілі ў шчанюку, ведаючы, што ягоная сястра ніколі не дазволіць трымаць сабаку ў кватэры, тым больш, што паводле правілаў жывёлы ў іхнім шматпавярхоўным доме пад забаронай. Калі Эмілі ў той дзень жа вяртаецца з школы, дзя зь яе чарговы раз зьдзекваліся, яна выяўляе, што шчанюк схаваўся ў ейным заплечніку, і дае яму мянушку Кліфард. Эмілі спрабуе пераканаць Кейсі дазволіць ёй трымаць яго, але дзядзька дазваляе сабаку толькі пераначаваць. Разьбітая сэрцам Эмілі са сьлязьмі на вачох жадае, каб Кліфард быў вялікім і моцным, каб ніхто зь яго не зьдзекваўся. Сьлёзы сьцякаюць яму на нос, калі дзяўчына засынае разам з шчанюком.

Наступным ранкам Эмілі прачынаецца і бачыць Кліфарда гіганцкіх памераў. Кейсі таксама даведаецца пра гэта, і яны ўдвох спрабуюць схаваць яго ад начальніка будынка, містэра Пакарда (Дэйвід Алан Грыр), калі ён рамантуе ў іх посудамыйную машыну. Яны адвозяць яго да вэтэрынара, мяркуючы, што ён, магчыма, захварэў, спрабуючы схаваць яго ад усіх. Аднак, жыхары гораду хутка заўважаюць вялікага сабаку і праз сацыяльныя сеткі распаўсюджваюць весткі аб ягоным існаваньні ў Інтэрнэце. Даведаўшыся ад сакратара вэтэрынара аб мінулых цудах містэра Брыдўэла з жывёламі і іхнымі гаспадарамі, Эмілі зь дзядзькам і Оўэнам плянуюць даведацца пра ягоныя бліжэйшыя пляны, каб запытаць яго як вярнуць Кліфарда да звычайных памераў. У той жа час кіраўнік біятэхналягічнай кампаніі Жыварост Зак Тыран (Тоні Гэйл) незвадаволены вынікамі працы ягонай лябараторыі, супрацоўнікі якой спрабуюць знайсьці сродак да падвышэньня памераў жывёлаў і расьлінаў, каб выпрацоўваць у будучыні больш ежы. Праз сацыяльныя сеткі ён дазнаецца пра існаваньне вялікага шчанюка і жадае здабыць яго дзеля правядзеньня над ім экпэрымэнтаў. Эмілі супрацьстаіць гэтаму разам з жыхарамі Гарлему.
	
## Крытыка
На Rotten Tomatoes фільм мае рэйтынг ухваленьня 53% на аснове 72 аглядаў зь сярэднім рэйтынгам 5,30/10. На думку крытыкаў дзецям фільм будзе цікавы, але кінастужка далёка не такая чароўная, як ейны клясычны зыходны матэрыял. На Metacritic фільм мае сярэднеўзважаных 55 балаў з 100 магчымых, базуючыся на 17 водгукаў, што сьведчыць пра зьмяшаныя або сярэднія водгукі. Аўдыторыя, апытаная CinemaScore, паставіла фільму сярэднюю адзнаку А паводле шкалы ад A+ да F, у той час як публіка PostTrak паставіла яму 4,5 з 5 зорак.

## Крыніцы

## Вонкавыя спасылкі
* 
* 
* 

Катэгорыя:Фільмы 2021 году
Катэгорыя:Фільмы ЗША 2021 году
Катэгорыя:Канадзкія фільмы 2021 году
Катэгорыя:Канадзкія фільмы
Катэгорыя:Фільмы ЗША
Катэгорыя:Фільмы Ўолта Бэкера
Катэгорыя:Канадзкія камэдыйныя фільмы‎
Катэгорыя:Кінакамэдыі ЗША‎
Катэгорыя:Канадзкія дзіцячыя фільмы
Катэгорыя:Дзіцячыя фільмы ЗША
Катэгорыя:Канадзкія фэнтэзійныя фільмы
Катэгорыя:Фэнтэзійныя фільмы ЗША
Катэгорыя:Фільмы пра сяброўства
Катэгорыя:Фільмы пра сабак
Катэгорыя:Фільмы Paramount Pictures
Катэгорыя:Фільмы на ангельскай мове
Катэгорыя:Экранізацыі дзіцячых кніг